На основу члана 93а став 5. Закона о енергетици („Службени гласник РС”, бр.145/14, 95/18 – др. закон, 40/21, 35/23 – др. закон, 62/23 и 94/24) и члана 42. став 1. Закона о Влади („Службени гласник РС”, бр. („Службени гласник РС”, бр. 55/05, 71/05 исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О РАСПОДЕЛИ ПРЕНОСНОГ КАПАЦИТЕТА И УПРАВЉАЊЕ ЗАГУШЕЊИМА

Уводне одредбе

Члан 1.

Овом уредбом ближе се уређујe улога номинованог оператора тржишта, централне уговорне стране, преносног агента и оператора преносног система у вези са пословима спајања организованих тржишта, принципе финансијског поравнања и плаћања, принципе спајања тржишта за дан унапред и унутардневног тржишта електричне eнергије са суседним тржиштима, детаљна правила за расподелу преносног капацитета између зона трговања и управљање загушењима на тржиштима за дан унапред и унутардневним тржиштима, захтеви за израду заједничких методологија за одређивање вредности преносних капацитета истовремено расположивих између зона трговања, критеријуми за оцењивање ефикасности, као и преиспитивање начина на који се одређују зоне трговања и друге смернице за расподелу преносног капацитета између зона трговања и управљање загушењима.

Значење појединих израза

Члан 2.

Поједини изрази који се користе у овој уредби имају следеће значење:

1. алгоритам упаривања континуираног трговања је алгоритам који се употребљава за упаривање налога у јединственом унутардневном спајању тржишта и континуирану доделу капацитета између зона трговања;
2. алгоритам за ценовно спајање тржишта је алгоритам који се употребљава за истовремено упаривање налога у јединственом спајању тржишта за дан унапред и додели капацитета између зона трговања;
3. време затварања тржишта за дан унапред је време до којег се прихватају налози на тржишту за дан унапред;
4. време отварања унутардневног тржишта између зона трговања је време од којег се може трговати капацитетом између зона трговања за одређени обрачунски интервал на одређеној граници између зона трговања;
5. време затварања унутардневних тржишта између зона трговања је време од којег додела капацитета између зона трговања више није дозвољена за одређени обрачунски интервал;
6. виша сила је сваки непредвиђен или необичан догађај или ситуација изван контроле оператора преносног система, који није настао његовом грешком, који се не може ни избећи, или превазићи разумним предвиђањем и деловањем, нити решити мерама које би у техничком, финансијском или економском смислу могао предузети оператор преносног система, који се заиста догодио и објективно се може проверити и који спречава оператора преносног система да привремено или трајно испуњава своје обавезе у складу са овом уредбом;
7. гаранција је гарантовање да ће права на капацитет између зона трговања остати непромењена и да ће у случају њихове измене бити исплаћена накнада;
8. гарантовани рок тржишта за дан унапред је време, након којег се гарантује преносни капацитет између зона трговања;
9. границе сигурног рада су прихватљива ограничења за сигуран рад система, као што су термичка ограничења, напонска ограничења, ограничења струје кратког споја, ограничења фреквенције и границе динамичке стабилности;
10. држава чланица је држава како је дефинисано у члану 2. став 1. тачка 31) Закона о енергетици („Службени гласник РС”, бр.145/14, 95/18 – др. закон, 40/21, 35/23 – др. закон, 62/23 и 94/24);
11. економски добит за јединствено спајање тржишта за дан унапред или унутардневних тржишта је збир:
12. добити снабдевача за јединствено спајање тржишта за дан унапред или унутардневних тржишта за одређени период;
13. добити корисника система за јединствено спајање тржишта за дан унапред или унутардневних тржишта;
14. прихода од загушења и
15. других повезаних трошкова и користи које повећавају економску ефикасност за одређени временски период, при чему вишак снабдевача и вишак корисника система представља разлику између прихваћених налога и цене поравнања по јединици енергије помножене са количином енергије из налога.
16. заједнички модел мреже је шири скуп података усаглашен између више оператора преносног система, којим се описују карактеристике електроенергетског система (производња, оптерећење и топологија мреже), као и правила за промену тих карактеристика током прорачуна капацитета;
17. заједничка књига налога је модул у систему континуираног унутардневног спајања тржишта којим се прикупљају сви упариви налози од номинованих оператора тржишта електричне енергије који учествују у јединственом спајању унутардневног тржишта и обављају континуирано упаривање тих налога;
18. јединствено спајање тржишта за дан унапред је поступак аукције у оквиру којег се упарују прикупљени налози и истовремено се додељује капацитет између зона трговања за различите зоне трговања на тржишту за дан унапред;
19. јединствено унутардневно спајање унутардневних тржишта је континуирани процес у оквиру којег се упарују прикупљени налози и истовремено се додељује капацитет између зона трговања за различите зоне трговања на унутардневном тржишту;
20. корективна мера је свака мера коју ручно или аутоматски предузима оператор преносног система или више оператора преносног система, како би се одржала сигурност рада система;
21. маргина поузданости је смањење капацитета између зона трговања ради отклањања несигурности при прорачуну капацитета;
22. модул управљања капацитетом је модул који садржи ажуриране информације о расположивом капацитету између зона трговања за унутардневну расподелу капацитета;
23. метод промене производње је метод претварања промене нето позиције одређене зоне трговања у процењена повећања или смањења предаје у заједничком моделу мреже;
24. нето позиција је нетовани збир извоза и увоза електричне енергије за сваки обрачунски интервал за зону трговања;
25. испад је идентификовани и могући испад елемента или испад елемента који је већ настао укључујући не само елементепреносног система већ и кориснике истог, као иелементе дистрибутивног система ако су важни за сигуран рад преносног система~~;~~
26. налог је исказана намера учесника на тржишту за куповину или продају енергије или капацитета у складу са прописаним условима;
27. номиновани оператор тржишта (Немо) је субјект како је дефинисано у члану 2. став 1. тачка 99) и члан 183а Закона о енергетици;
28. нестандардни унутардневни производ је производ за континуирано спајање унутардневног тржишта који није намењен за непрекидну испоруку енергије или за период који прелази један обрачунски интервал, са посебним карактеристикама пројектованим тако да одражавају уобичајен рад система или тржишне потребе, на пример налози који обухватају више обрачунских интервала или производе који одражавају трошкове покретања производних јединица;
29. ограничења при расподели су ограничења која се узимају у обзир приликом расподеле капацитета ради одржавања преносног система у границама оперативне сигурности и нису пренета у капацитет између зона трговања или су потребна за повећање ефикасности расподеле капацитета;
30. појединачни модел мреже је скуп података који описује карактеристике електроенергетског система (производњу, оптерећење и топологију мреже) и правила за њихову промену приликом прорачуна капацитета, који израђује оператор преносног система, и који се спаја са другим појединачним моделима мреже ради израде заједничког модела мреже;
31. приступ заснован на усаглашеном нето преносном капацитету је метод прорачуна капацитета на основу процене и одређивања унапред максималне размене енергијеизмеђу суседних зона трговања;
32. приступ заснован на токовима снага је метод прорачуна капацитета у којој су размене енергије између зона трговања ограничене коефицијентима расподеле токова снага и расположивим границама критичних елемената мреже;
33. приход од загушења је приход остварен као резултат расподеле капацитета;
34. планирана размена је пренос електричне енергије планиран између географских области, за сваки обрачунски интервал и задати смер;
35. период тржишта за дан унапред је временски период трговања електричном енергијом који траје до времена затварања тржишта за дан унапред, у којем се, за сваки обрачунски интервал тргује производима дан пре дана испоруке;
36. преносни агент је субјект или субјекти одговорни за пренос нето позиција између различитих централних уговорних страна;
37. период унутардневног тржишта је временски период трговања електричном енергијом од времена отварања унутардневног тржишта између зона трговања до времена његовог затварања, у којем се за сваки обрачунски интервал тргује производима пре испоруке производа којима се трговало;
38. регион за прорачун капацитета је област како је дефинисана у члану 2. став 1. тачка 133) Закона;
39. сценарио је предвиђено стање електроенергетског система у задатом временском оквиру за одређени временски период;
40. субјект одговоран за усклађени прорачун преносног капацитета је друштво како је дефинисано у члану 2. став 1. тачка 135) Закона о енергетици;
41. структурно загушење је загушење у преносном систему које се може недвосмислено дефинисати, које је предвидљиво, географски стабилно током одређеног временског периода и често се понавља у нормалним условима рада електроенергетског система;
42. субјект одговоран за прорачун планиране размене је субјект или субјекти који врше прорачун планираних размена;
43. трговање је један или више упарених налога;
44. тржишно време је средњеевропско летње време или средњоевропско време, у зависности од тога које се примењује;
45. тржишно загушење је стање када је економски вишак код јединственог спајања тржишта за дан унапред или јединственог унутардневног спајања тржишта ограничен капацитетом између зона трговања или ограничењима при расподели;
46. упаривање је начин трговања којим се продајни налози додељују одговарајућим куповним налозима, ради остваривања највеће економске добити за јединствено спајање тржишта за дан унапред или унутардневно спајање тржишта;
47. упарени налози су сви продајни и куповни налози добијени алгоритмом за ценовно спајање тржишта или алгоритмом упаривања континуираног трговања;
48. уговорна страна је уговорна страна у складу са Уговором о оснивању Енергетске заједнице;
49. функција оператора спајања тржишта је упаривање налога са тржишта за дан унапред и унутардневних тржишта за различите зоне трговања уз истовремену расподелу капацитета између зона трговања;
50. физичко загушење је свако стање мреже у којем се предвиђеним или оствареним токовима снага прекорачују границе сигурног рада;
51. цена поравнања је цена одређена према највишем прихваћеном продајном налогу и најнижем прихваћеном куповном налогу на тржишту електричне енергије;
52. централна уговорна страна је субјект или субјекти који закључују уговоре са учесницима на тржишту, продужавају уговоре по основу поступка упаривања и омогућавају пренос нето позиција, по основу расподеле капацитета са другим централним уговорним странама или преносним агентима.

Други изрази који се користе у овој уредби имају значење одређено законом којим се уређује област енергетике (у даљем тексту: Закон).

Циљеви сарадње при расподели капацитета и управљању загушењима

Члан 3.

Сарадња при расподели капацитета и управљању загушењима врши се у циљу:

1. подстицања ефективне конкуренције у производњи, трговини и снабдевању електричном енергијом;
2. обезбеђивања оптималне употребе преносне инфраструктуре;
3. обезбеђивања сигурног рада система;
4. оптимизације прорачуна и расподеле капацитета између зона трговања;
5. обезбеђивања и побољшања транспарентности и поузданости информација;
6. доприноса ефикасном дугорочном раду и развоју електроенергетског преносног система и електроенергетског сектора у Републици Србији;
7. уважавања потребе за правичним и уређеним тржиштем, као и начином формирања цена;
8. стварања равноправних услова за номиноване операторе тржишта електричне енергије;
9. обезбеђивања недискриминаторног приступа преносном капацитету између зона трговања.

Докази који се прилажу уз захтев за именовање Немо

Члан 4.

Захтев за именовање Немо подноси домаћи или страни оператор тржишта електричне енергије Агенцији, у складу са Законом.

Уз захтев из става 1. овог члана прилажу се следећа документа:

1. лиценца за управљање организованим тржиштем електричне енергије;
2. извод из привредног регистра;
3. уговор о оснивању;
4. уговор акционара;
5. статут правног лица;
6. организациона шема правног лица;
7. годишњи извештај са техничким показатељима;
8. финансијске извештаје – биланс стања, биланс успеха, извештај о новчаним токовима, статистички извештај, извештај о променама на капиталу, извештај о осталом резултату са извештајем екстерног ревизора, за претходне три године;
9. потврда о измирењу обавезе за порезе и доприносе;
10. правила рада, правилници и други општи акти којима се уређују пословни и радни процеси;
11. уговор о пружању услуге оперативног рада или изнајмљивању или поседовању информационе платформе неопходне за управљање организованим тржиштем;
12. уговор о пружању услуга клиринга;
13. годишњи извештај компаније задужене за клиринг (финансијски извештај);
14. опште одредбе и услови клиринга.

Документа из става 1. тач. 1), 2) и 9) ове уредбе прибављају се по службеној дужности.

У случају да је Немо одређен у другој уговорној страни или држави чланици , Агенција по службеној дужности утврђује да ли се тај Немо налази на листи Немо коју објављује АЦЕР и Секретаријат Енергетске заједнице.

Одредбе, услови и методологије

Члан 5.

У складу са Уговором о оснивању Енергетске заједнице и законом којим се уређује енергетика, ОПС у сарадњи са ОПС-овима из других уговорних страна и држава чланица (у даљем тексту: други ОПС-ови), и Немо у сарадњи са Немо из других уговорних страна и држава чланица (у даљем тексту: други Немо) израђује одредбе и услове или методологије и доставља их на одобрење ЕЦРБ-у, или АЦЕР-у ако су у питању државе чланице, или надлежним регулаторним телима.

ОПС уз помоћ ЕНТСО-Е ако је потребно и Немо из става 1. овог члана редовно обавештавају надлежна регулаторна тела, ЕЦРБ у складу са Уговором о оснивању Енергетске заједнице и АЦЕР ако су у питању државе чланице, о напретку развоја ових одредаба и услова или методологија.

Ако ОПС или НЕМО не доставе почетни или измењени предлог одредби, услова или методологија на одобрење надлежним регулаторним органима у складу са ставом 6. овог члана или АЦЕР ако су у питању државе чланице у складу са ставом 7. овог члана дужни су да надлежним регулаторним органима, ЕЦРБ у складу са Уговором о оснивању Енергетске заједнице и АЦЕР ако су у питању државе чланице, доставе нацрте предлога одредби, услова или методологија са образложењем које садржи разлоге недостављања.

ЕЦРБ, АЦЕР ако су у питању државе чланице и сви надлежни регулаторни органи заједно или Агенција предузимају активности на усаглашавању, припреми и одобравању одредби, услова или методологија из ст. 6, 7. и 8 овог члана и одобрава их.

Агенција или ако је потребно ЕЦРБ у складу са Уговором о оснивању Енергетске заједнице и АЦЕР ако су у питању државе чланице одобрава одредбе и услове или методологије које су израдили ОПС у сарадњи са ОПС-овима, односно Немо са другим Немо из других уговорних страна и држава чланица или ће по потреби изменити предлоге, након обављених консултација са предлагачима, како би се допринело интеграцији тржишта, недискриминацији, ефективној конкуренцији и правилном функционисању тржишта.

ОПС и Немо, у складу са Уговором о оснивању Енергетске заједнице, примењују следеће одредбe и услове или методологије и све њихове измене и допуне које подлежу одобрењу АЦЕР и то:

1) план заједничког извођења функција оператора спајања тржишта у складу са чланом 183ј став 2. тачка 1) Закона;

2) регион за прорачун капацитета између зона трговања у складу са чланом 183ј став 3. тачка 1) Закона;

3) методологија доставе информација о производњи и потрошњи у складу са чланом 183ј став 3. тачка 2) и став 4. тачка 1) Закона;

4) методологија заједничког модела мреже у складу са чланом 183ј став 3. тачка 3) и став 4. тачка 2) Закона;

5) усклађену методологију прорачуна преносног капацитета између зона трговања у складу са чланом 183ј став 3. тачка 4) Закона;

6) методологију за резервно поступање у случају када је вршење редовних функција спајања тржишта електричне енергије онемогућено у складу са чланом 183ј став 2. тачка 2) Закона;

7) алгоритам ценовног повезивања тржишта и алгоритам упаривања континуираног трговања, у складу са чланом 183ј став 2. тачка 6) Закона;

8) производе у процесу спајања јединственог тржишта за дан-унапред и унутардневног спајања организованог тржишта електричне енергије, у случају спајања организованог тржишта електричне енергије Републике Србије са суседним тржиштима у складу са чланом 183ј став 2. тачка 3) Закона;

9) максималне и минималне цене на организованом тржишту електричне енергије за дан унапред, у случају спајања организованог тржишта електричне енергије Републике Србије са суседним тржиштима у складу са чланом 183ј став 2. тачка 4) Закона;

10) максималне и минималне цене на унутардневном организованом тржишту, електричне енергије, у случају спајања организованог тржишта електричне енергије Републике Србије са суседним тржиштима у складу са чланом 183ј став 2. тачка 5) Закона;

11) методологија одређивања цена унутардневног преносног капацитета између зона трговања у складу са чланом 183ј став 3. тачка 5) Закона;

12) време отварања и време затварања јединственог спајања унутардневног тржишта између зона трговања у складу са чланом 183ј став 3. тачка 6) Закона;

13) крајњи рок за гарантовање расподељеног преносног капацитета између зона трговања на тржишту за дан-унапред у складу са чланом 183ј став 3. тачка 7) Закона;

14) методологија расподеле прихода од загушења у складу са чланом 183ј став 3. тачка 8) и став 4. тачка 5) Закона.

Предлози следећих одредаба и услова или методологија и све њихове измене подлежу одобрењу свих регулаторних тела у оквиру региона за прорачун капацитета:

1) методологија за заједнички прорачун преносних капацитета између зона трговања у складу са чланом 183ј став 7. тачка 1) Закона;

2) одлуке о увођењу и одлагању прорачуна капацитета заснованог на токовима снага у складу са чланом 183ј став 7. тачка 2) Закона;

3) методологија за координисани редиспечинг и контратрговину у складу са чланом 183ј став 7. тачка 3) Закона;

4) методологија за израчунавање планираних размена електричне енергије између зона трговања које произилазе из процеса спајања организованих тржишта за дан унапред електричне енергије у складу са чланом 183ј став 3. тачка 9) Закона, уколико је применљиво;

5) методологија за израчунавање планираних размена електричне енергије између зона трговања које произилазе из спајања унутардневних организованих тржишта електричне енергије у складу са чланом 183ј став 3. тачка 10) Закона, уколико је применљиво;

6) заменске процедуре у складу са чланом 183ј став 7. тачка 4) Закона;

7) комплементарне регионалне аукције за доделу преносних капацитета између зона трговања чл.183ј став 7. тачка 5) Закона;

8) подела трошкова у случају редиспечинга и контратрговине у складу са чланом 183ј став 7. тачка 6) Закона;

Следеће одредбе и услови или методологије подлежу појединачном одобрењу Агенције и других регулаторних тела:

1) по потреби, именовање, одузимање статуса Немо и ускраћивање права Немо да пружа услуге у складу са Законом;

2) по потреби, накнаде или методологије употребљене за прорачун накнада Немо у вези са трговањем на тржиштима за дан унапред и унутардневним тржиштима у складу са одредбама Закона;

3) предлози појединачних оператора преносног система за преиспитивање конфигурације зона трговања у складу са чланом 27. ове уредбе;

4) по потреби, предлог расподеле преносних капацитета између зона трговања и других аранжмана у складу са чл. 39. и 51. ове уредбе;

5) трошкови расподеле капацитета и управљања загушењима у складу са чл. 65 – 69. ове уредбе;

6) по потреби, расподела регионалних трошкова јединственог тржишта за спајања дан унапред и јединственог спајања унутардневних тржишта у складу са чланом 70. став 4. ове уредбе.

Предлози одредаба и услова или методологија садрже предлог потребног времена за њихову примену и опис њиховог очекиваног утицаја на циљеве ове уредбе. Предлози одредаба и услова или методологија који подлежу одобрењу регулаторних тела из става 7. овог члана, подносе се на мишљење ЕЦРБ-у, у складу са Уговором о оснивању Енергетске заједнице и уколико је погођена држава чланица АЦЕР-у, истовремено када и другим регулаторним телима.

Ако је за одобрење одредаба и услова или методологија, потребна одлука више од једног регулаторног тела из става 8. овог члана, Агенција се саветује и у складу са потврђеним међународним уговорима блиско сарађује са другим надлежним регулаторним телима, у циљу постизања договора. Ако је примењиво, Агенција узима у обзир мишљење ЕЦРБ-а у складу са Уговором о оснивању Енергетске заједнице, и уколико је погођена држава чланица мишљење АЦЕР-а. Агенција одлучује о достављеним одредбама, условима или методологијама из ст. 6 и 7. овог члана у року од шест месеци, након пријема одредби, услова или методологија од регулаторних тела, односно од дана пријема одредба, услова и методологија од стране Агенције из става 8. овог члана.

Ако Агенција не може да постигне договор у року из става 10. овог члана са другим регулаторним телима одлуку о поднетим предлозима одредаба и услова или методологија доноси ЕЦРБ, односно АЦЕР ако је погођена држава чланица.

У случају да АЦЕР, ЕЦРБ, Агенција или неколико регулаторних тела захтева измену одредаба, услова или методологија поднетих у складу са ст. 6, 7. и 8. овог члана, а који су поднети на њихово одобрење, оператори преносног система или Немо подносе предлог измена одредаба, услова или методологија на одобрење у року од два месеца након захтева регулаторних тела, а Агенција одлучује о поднетом предлогу измене одредаба, услова или методологија у року од два месеца након подношења.

У случају да Агенција не постигне договор са другим регулаторним телима о одобрењу предлога измена одредби, услова и методологија из става 7. овог члана у року од два месеца, може поднети самостално или заједнички захтев ЕЦРБ у складу са Уговором о оснивању Енергетске заједнице, односно ако је погођена држава чланица АЦЕР за доношење одлуке о изменама одредаба, услова и методологија .

На захтев АЦЕР-а, ЕЦРБ-а, Агенције, односно других регулаторних тела, ОПС и други ОПС-ови или Немо и други Немо одговорни за израду предлога одредаба и услова или методологија из ст. 7. и 8. овог члана могу да предложе Агенцији измене одредаба и услова или методологија, односно другим регулаторним телима и ЕЦРБ-у, и АЦЕР-у уколико је погођена држава чланица. Предлози за измену одредаба и услова или методологија подносе се на саветовање у складу са поступком из члана 9. ове уредбе и одобравају у складу са поступком из тог члана.

ОПС у сарадњи са другим ОПС-овима односно Немо у сарадњи са другим Немо када су одговорни за израду одредаба и услова или методологија у складу са овом уредбом, објављују их по одобрењу Агенције, ЕЦРБ или АЦЕР на својим интернет страницама, или ако одобрење није потребно, након њиховог ступања на снагу, осим ако се те информације сматрају поверљивим у складу са чланом 9. ове уредбе.

Дневно управљање јединственим спајањем тржишта за дан унапред и јединственим спајањем унутардневних тржишта

Члан 6.

ОПС и Немо дужни су на дневном нивоу да сарађују и учествују са другим ОПС-овима и Немо у организацији управљања јединственог спајања тржишта за дан унапред и јединственог спајања унутардневног тржишта.

У циљу реализације активности из става 1. овог члана ОПС и Немо редовно одржавају састанке са другим ОПС-овима и Немо ради расправљања и одлучивања о оперативним питањима, укључујући и учествовање на састанцима на којима учествују ЕЦРБ и Секретаријат Енергетске заједнице као посматрачи и објављују изводе са састанка.

Учествовање заинтересованих страна

Члан 7.

ОПС и Немо са другим заинтересованим странама учествују на састанцима, расправама и консултацијама у вези јединственог спајања тржишта за дан унапред и јединственог спајања унутардневног тржишта, као и у вези других питања, које организују ЕЦРБ, односно АЦЕР у сарадњи са ЕНТСО-Е, ради утврђивања проблема и предлагања унапређења правила јединственог спајања тржишта за дан унапред и јединственог спајања унутардневних тржишта.

Став 1. овог члана не доводи у питање дужност Немо и ОПС да спроводе саветовање у складу са чланом 8. ове уредбе.

Саветовање

Члан 8.

У случају када кроз сарадњу са другим ОПС-овима и Немо заједнички предлажу одредбе и услове или методологија или њихове измене, ОПС и Немо су дужни у случајевима одређеним овом уредбом да се саветују са заинтересованим странама, укључујући релевантна тела сваке уговорне стране и државе чланице, о нацрту предлога одредаба и услова или методологија или њихових измена, при чему појединачно саветовање не може да траје краће од једног месеца.

ОПС и Немо разматрају са другим ОПС-овима и Немо унутар региона предлоге из става 1. овог члана ако се односе цео регион, а ако се односе на билатерални или мултилатералном ниво независно од региона, саветују се са најмање предметним уговорним странама и државама чланицама.

ОПС и Немо разматрају ставове заинтересованих страна који произилазе из саветовања спроведених у складу са ставом 1. овог члана пре њиховог подношења на, ако је потребно, одобрење Агенцији и другим регулаторним телима у складу са чланом 5. ове уредбе или пре објаве у свим осталим случајевима. ОПС и Немо су дужни приликом саветовања из става 1. овог члана да учествују у изради и објављивању образложења о прихватању, односно не прихватању ставова заинтересованих страна, пре објављивања или истовремено са објављивањем предлога одредаба и услова или методологија.

Обавезе у погледу поверљивости

Члан 9.

Све поверљиве информације које су примљене, размењене или прослеђене у складу са овом уредбом подлежу условима чувања пословне тајне у складу са ст. 2 - 4. овог члана.

Обавеза пословне тајне примењује се на сва лица на које се примењују одредбе ове уредбе.

Поверљиве информације које лица из става 2. овог члана добију током обављања својих дужности не смеју да се открију ниједном другом лицу или ниједном другом телу, осим у случајевима предвиђеним законом или међународним актима.

ОПС, Немо, Агенција и друга лица лица које примају поверљиве информације у складу са овом уредбом, могу да их употребљавају само за потребе вршења својих послова у складу са сврхом због које су прикупљене.

Период прорачуна капацитета

Члан 10.

ОПС у сарадњи са другим ОПС-овима врши прорачун капацитета између зона трговања најмање за следеће временске периоде:

1) дан унапред, за тржиште за дан унапред;

2) унутар дана, за унутардневно тржиште.

За временски период тржиштa за дан унапред врши се прорачун појединачних вредности за капацитет између зона трговања за сваки обрачунски интервал за дан унапред.

За временски период унутардневног тржишта, врши се прорачун појединачних вредности за капацитет између зона трговања за сваки преостали обрачунски интервал унутардневног тржишта.

За временски период тржишта за дан унапред прорачун капацитета се заснива на најновијим доступним информацијама. Ажурирање информација за временски период за дан унапред тржиште не почиње пре 15:00 часова према тржишном времену два дана пре дана испоруке.

ОПС у сарадњи са другим ОПС-овима у региону за прорачун капацитета, у складу са чланом 11. ове уредбе, обезбеђује да се капацитет између зона трговања поново прорачунава за временски период унутардневног тржишта на основу најновијих доступних информација, а учесталост поновног прорачуна одређује се узимајући у обзир ефикасност и сигурност рада система.

Учешће у регионима за прорачун капацитета

Члан 11.

ОПС учествујe у регионима за прорачун капацитета кoји се успостављају у складу са обавезама из међународно прихваћених уговора и правилима ЕНТСО-Е који укључују и државе чланице (за њихове интеконективне водове према уговорним странама).

Агенција заједно са другим регулаторним телима може затражити заједничку анализу трошкова и користи од ОПС-а и других ОПС-ова како би се проценила ефикасност спајањa два или више региона за прорачун капацитета који примењују приступ заснован на токовима снага у случају када се у складу са Уговором о Енергетској заједници разматра спајање тих региона на основу следећих услова:

1. преносни системи унутар региона су директно међусобно повезани;
2. учествују у истој зони заједничког дан-унапред или унутардневног тржишног спајања;
3. спајање региона је ефикасније од њиховог одвојеног функционисања.

Методологија доставе информација о производњи и потрошњи

Члан 12.

ОПС примењује методологију доставе информација о производњи и потрошњи којом се прописује који корисници система и у којим роковима су дужни да достављају информације ОПС-у за потребе прорачуна капацитета.

За примену методологије из става 1. овог члана, ОПС употребљава и дели са другим ОПС-овима нарочито следеће информације:

1) информације у вези са техничким карактеристикама производних јединица и потрошње;

2) информације у вези са расположивошћу производних јединица и потрошње;

3) информације у вези са плановима рада производних јединица;

4) одговарајуће доступне информације у вези планова ангажовања производних јединица.

Информације из става 2. овог члана користе се искључиво у сврху прорачуна капацитета.

ОПС је дужан да прати објаву ЕНТСО-Е, које обухватају следеће информације:

1) листу субјеката који су дужни да достављају информације ОПС-овима;

2) листу информација из става 3. овог члана које се достављају;

3) рокове за доставу информација.

Сценарији

Члан 13.

ОПС у сарадњи са другим ОПС-овима израђује заједничке сценарије за сваки временски период прорачуна капацитета из члана 10. став 1. тач. 1) и 2) ове уредбе.

Један сценарио по тржишној временској јединици биће развијен и за временске периоде за дан унапред и за временске периоде прорачуна капацитета унутар дана.

Сценарији из става 1. овог члана описују посебне предвиђене ситуације везане за производњу, потрошњу и топологију мреже преносних система у заједничком моделу мреже.

ОПС у сарадњи са другим ОПС-овима примењујe заједничка правила за одређивање нето позиције у свакој зони трговања и токова снаге на сваком интерконективном воду једносмерне струје.

Појединачни модел мреже

Члан 14.

За сваку зону трговања и сваки сценарио:

1) ОПС у сарадњи са другим ОПС-овима у зони трговања обезбеђује један појединачни модел мреже у складу са чланом 13. став 3. ове уредбе или

2) ОПС обезбеђује појединачни модел мреже за своју контролну област, укључујући интерконекције, уз услов да је збир нето позиција у контролној области, укључујући интерконекције, које обухватају зону трговања у складу са чланом 13. став 3. ове уредбе.

Појединачни модел мреже представља најбољу могућу прогнозу услова у преносном систему за сваки сценарио који је ОПС припремио у тренутку израде тог појединачног модела мреже.

Појединачним моделима мреже обухваћени су сви елементи мреже преносног система који се употребљавају у анализи регионалне сигурности рада система за посматрани временски период.

ОПС усклађује у највећој могућој мери са другим ОПС-овима начин израде појединачних модела мреже.

ОПС у појединачном моделу мреже наводи све потребне податке како би омогућио анализе токова активне и реактивне снаге, као и напона у стационарном стању.

ОПС, по потреби, на основу споразума са другим ОПС-овима у истом региону за прорачун капацитета, размењује податке како би омогућили анализе стабилности напона и динамичке стабилности.

Методологије прорачуна капацитета

Увођење методологије за прорачун капацитета засноване на токовима снага

Члан 15.

За временски период тржишта за дан унапред и период унутардневног тржишта, приступ који се користи у заједничким методологијама прорачуна капацитета заснива се на токовима снага, осим у случају из става 6. овог члана.

ОПС у року од шест месеци од ступања у регион за прорачун капацитета, у сарадњи са другим ОПС-овима у региону за прорачун капацитета доставља предлог методологије за заједнички прорачун преносних капацитета између зона трговања за свој регион, при чему је дужан да учествује у спровођењу саветовања из члана 8. ове уредбе, као и да учествује у усклађивању са методологијом прорачуна капацитета које се примењују у суседним регионима.

Најкасније шест месеци након јединственог спајања тржишта за дан унапред свих уговорних страна и држава чланица, ОПС у сарадњи са другим ОПС-овима из ових уговорних страна и држава чланица, заједнички доставља предлог за увођење заједничке методологије прорачуна капацитета употребом приступа заснованог на токовима снага за временски период тржишта за дан унапред и унутардневно тржиште. Предлог садржи датум увођења заједничке методологије за прорачун капацитета употребом приступа заснованог на токовима снага који мора бити најкасније две године након јединственог спајања тржишта за дан унапред.

Ако ОПС заједно са ОПС-овима може да докаже да примена заједничких методологија заснованих на токовима снага не би била ефикасна, уз претпоставку једнаког нивоа сигурности рада система, ОПС може од Агенције затражити одлагање рока за примену из става 3. овог члана.

ОПС може да од Агенције у сарадњи са другим ОПС-овима затражи примену приступа заснованог на координисаном нето преносном капацитету у регионима за прорачун капацитета и на границама зона трговања, под условом да предметни ОПС докажу да примена методологије за прорачун капацитета употребом приступа заснованог на токовима снага не би била ефикаснија у поређењу са приступом заснованим на координисаном нето преносном капацитету и уз претпоставку једнаког нивоа сигурности рада система у предметном региону за прорачун капацитета.

У циљу прилагођавања учесника на тржишту, промени у приступу при прорачуну капацитета, ОПС у сарадњи са другим ОПС-овима испитује нови приступ упоредо са постојећим приступом и укључује учеснике на тржишту најмање 6 месеци пре примене предлога за измену приступа за прорачун капацитета.

ОПС у сарадњи са другим ОПС-овима региона за прорачун капацитета када примењују приступ заснован на токовима снага успоставља и ставља на располагање алат који учесницима на тржишту омогућава да оцене интеракцију износа преносних капацитета са разменама између зона трговања.

У случају када два или више суседних региона за прорачун капацитета у истој синхроној области примењују методологију за прорачун капацитета употребом приступа заснованог на токовима снага за временски период тржишта за дан унапред и унутардневно тржиште, они се за ту сврху сматрају једним регионом. ОПС заједно са другим ОПС-овима из тог региона подноси у року од шест месеци предлог за примену заједничке методологију за прорачун капацитета употребом приступа заснованог на токовима снага за временски период тржишта за дан унапред и унутардневно тржиште.

Предлог из става 8. овог члана садржи датум почетка примене заједничке методологије прорачуна капацитета за прекогранични пренос, који може бити најкасније 12 месеци након почетка примене приступа заснованог на токовима снага за временски период тржишта за дан унапред и 18 месеци за временски период унутардневног тржишта.

Рокови из става 9. овог члана могу се прилагодити у складу са ставом 6. овог члана.

У случају да су у два региона за прорачун капацитета израђене методологије за прорачун капацитета и започет развој заједничке методологије прорачуна капацитета те методологије за два региона се могу применити пре израде заједничке методологије прорачун капацитета са било којим другим регионом за прорачун капацитета.

Методологија прорачуна капацитета

Члан 16.

Предлог заједничке методологије за прорачун капацитета за регион за прорачун капацитета израђен у складу са чланом 15. став 2. ове уредбе, садржи најмање следеће елементе за сваки период прорачуна капацитета:

1. методологије за прорачун улазних података за прорачун капацитета, које укључују следеће:
2. методологију за одређивање маргине поузданости у складу са чланом 17. ове уредбе;
3. методологије за одређивање границе сигурног рада система, листу разматраних испада битних за прорачун капацитета и ограничења при расподели који се могу примењивати у складу са чланом 18. ове уредбе;
4. методологију за одређивање метода промене производње у складу са чланом 19. ове уредбе;

(4) методологију за одређивање корективних мера које је потребно узети у обзир при прорачуну капацитета у складу са чланом 20. ове уредбе;

2) детаљан опис приступа прорачуну капацитета који укључују следеће:

1. математички опис примењеног приступа прорачуну капацитета са различитим улазним подацима за прорачун капацитета;
2. правила за избегавање неоправдане дискриминације између унутрашњих размена и размена између зона трговања ради постизања усаглашености са општим принципима расподеле капацитета и управљања загушењем уређеним Законом и прописима којим се уређују расподела прекограничних преносних капацитета;
3. према потреби, правила за узимање у обзир претходно додељеног капацитет између зона трговања;
4. правила за прилагођавање токова снага на критичним елементима мреже или преносног капацитета између зона трговања због корективних мера у складу са чланом 19. ове уредбе;
5. за приступ заснован на токовима снага, математички опис прорачуна коефицијената расподеле токова снага и прорачуна расположивих граница критичних елемената мреже;
6. за приступ заснован на координисаном нето преносном капацитету, правила за прорачун преносних капацитета између зона трговања, укључујући правила за ефикасно дељење способности преноса токова снага критичних елемената мреже између различитих граница зоне трговања;
7. када на токове снаге на критичним елементима мреже утичу размене снаге између зона трговања у различитим регионима за прорачун капацитета, правила дељења способности преноса токова снага критичних елемената мреже између различитих региона за прорачун капацитета, како би мрежа могла да прихвати те токове;

3) методологију за потврђивање преносног капацитета између зона трговања у складу са чланом 21. ове уредбе.

За унутардневни временски период прорачуна капацитета, методологија за прорачун капацитета садржи и учесталост којом ће се капацитет поново процењивати у складу са чланом 10. став 5. ове уредбе, уз навођење разлога за одабрану учесталост.

Методологија за прорачун капацитета садржи резервни поступак за случај да почетни прорачун капацитета не доводи до очекиваних резултата.

OПС у сарадњи са другим ОПС-овима у региону за прорачун капацитета у највећој могућој мери примењује усклађене улазне податке за прорачун капацитета.

Методологија за одређивање маргине поузданости

Члан 17.

Предлог заједничке методологије за прорачун капацитета из члана 15. став 2. ове уредбе садржи и методологију за одређивање маргине поузданости која предвиђа две фазе:

1) ОПС у сарадњи са другим ОПС-овима врши процену расподеле вероватноће одступања између очекиваних токова снага приликом прорачуна капацитета и остварених токова у реалном времену;

2) израчунава се маргина поузданости извођењем вредности из расподеле вероватноће.

Методологијом из става 1. овог члана утврђује се принцип за израчунавање расподеле вероватноће одступања из става 1. тачка 1) овог члана и одређује које је неизвесности потребно узети у обзир при прорачуну.

Приликом одређивања неизвесности из става 2. овог члана нарочито се узимају у обзир:

1) нежељена одступања физичких токова снага унутар обрачунског интервала изазвана прилагођавањем токова снага унутар и између контролних области ради одржавања стабилне фреквенције;

2) неизвесности које би могле да утичу на прорачун капацитета а појављују се између временског периода прорачуна капацитета и реалног времена, за одговарајући обрачунски интервал.

У методологији за одређивање маргине поузданости ОПС у сарадњи са другим ОПС-овима утврђује и заједничке усаглашене принципе за извођење маргине поузданости из расподеле вероватноће.

На основу методологије донете у складу са ставом 1. овог члана, ОПС у сарадњи са другим ОПС-овима одређују маргину поузданости поштујући границе сигурног рада система и узимајући у обзир неизвесности између периода прорачуна капацитета и реалног времена, и корективне мере расположиве након прорачуна капацитета.

ОПС у сарадњи са другим ОПС-овима одређује за сваки период прорачуна капацитета, маргину поузданости за критичне елементе мреже, ако се примењује приступ заснован на токовима снага и за капацитет између зона трговања, ако се примењује приступ заснован на координисаном нето преносном капацитету.

Методологија за границе сигурног рада система, могуће испаде и ограничења расподеле

Члан 18.

ОПС примењује границе сигурног рада система и листу могућих испада у анализи сигурности рада система.

Ако границе сигурног рада система и листа могућих испада употребљена при прорачуну капацитета нису једнаки онима који су употребљени у анализи сигурности рада система, ОПС у сарадњи са другим ОПС-овима у предлогу заједничке методологије за прорачун капацитета описују одређени метод и критеријуме који се примењују за одређивање граница сигурног рада система и листе могућих испада употребљених за прорачун капацитета.

У случају да ОПС у сарадњи са другим ОПС-овима примењује ограничења при расподели капацитета, она се одређују искључиво уз употребу:

1) ограничења која су потребна за одржавање преносног система унутар граница сигурног рада система и која се не могу ефикасно претворити у максималне токове на критичним елементима мреже или

2) ограничења која имају за циљ повећање економског вишка за јединствено спајање тржишта за дан унапред или јединствено спајање унутардневних тржишта.

Методологија промене производње

Члан 19.

Предлог заједничке методологије за прорачун капацитета из члана 15. став 2. ове уредбе садржи и предлог методологије за одређивање заједничке методе промене производње за сваку зону трговања и сваки сценарио израђен у складу са чланом 13. ове уредбе.

Метод из става 1. овог члана представља најбољу прогнозу односа промене нето позиције зоне трговања према одређеној промени производње или потрошње у заједничком моделу мреже, узимајући у обзир информације из методологије доставе информација о производњи и потрошњи.

Методологија за корективне мере при прорачуну капацитета

Члан 20.

ОПС појединачно одређује расположиве корективне мере које је потребно узети у обзир при прорачуну капацитета, ради постизања циљева из члана 3. ове уредбе.

ОПС са другим ОПС-овима у региону за прорачун капацитета усклађује примену корективних мера, које је потребно узети у обзир при прорачуну капацитета и њихову стварну примену у раду у реалном времену.

Како би се омогућило да се корективне мере узимају у обзир при прорачуну капацитета, ОПС и други ОПС-ови у региону за прорачун капацитета договарају се о примени корективних мера које захтевају деловање више од једног ОПС-а.

ОПС обезбеђује да се корективне мере узимају у обзир при прорачуну капацитета под условом да су расположиве корективне мере преостале након прорачуна, заједно са маргином поузданости из члана 17. ове уредбе, довољне да обезбеде сигурност рада система.

ОПС узима у обзир корективне мере без трошкова при прорачуну капацитета.

ОПС обезбеђује да су корективне мере, које је потребно узети у обзир при прорачуну капацитета, једнаке за све временске периоде прорачуна капацитета, узимајући притом у обзир њихову техничку расположивост за сваки временски период прорачуна капацитета.

Методологија потврђивања преносног капацитета између зона трговања

Члан 21.

ОПС потврђује и има право да врши корекције преносног капацитет између зона трговања релевантног за границе зоне трговања или критичне елементе мреже тог ОПС-а, који доставља регионални координациони центар, у складу са чл. 22 - 25. ове уредбе.

Када се примењује приступ заснован на координисаном нето преносном капацитету, ОПС у сарадњи са другим ОПС-овима у региону за прорачун капацитета, у методологију за прорачун капацитета из члана 16. ове уредбе укључује правило за корекцију расподеле капацитета између различитих граница зоне трговања.

Током поступка потврђивања преносног капацитета између зона трговања из става 1. овог члана, ОПС може да, због сигурности рада система, смањи преносни капацитет између зона трговања.

Регионални координациони центар обавештава Агенцију и друга регулаторна тела региона за прорачун капацитета о свим смањењима капацитета током потврђивања преносног капацитета између зона трговања у складу са ставом 3. овог члана.

Извештај из става 4. овог члана садржи локацију, количину сваког смањења капацитета и образложење за смањења.

Агенција у сарадњи са другим регулаторним телима региона за прорачун капацитета одлучује да ли ће да објаве цео извештај или део извештаја из става 5. овог члана.

Поступак прорачуна капацитета

Члан 22.

ОПС у сарадњи са другим ОПС-овима у региону за прорачун капацитета у којем учествују, најкасније у року од шест месеци од успостављања региона за прорачун капацитета овлашћују регионални координациони центар за послове прорачуна капацитета и одређују правила које овај центар примењује у вези са прорачуном капацитета.

ОПС у сарадњи са другим ОПС-овима из региона за прорачун капацитета, сваке друге године, у склопу двогодишњег извештаја о прорачуну и расподели капацитета, који се израђује у складу са чланом 26. ове уредбе, преиспитује квалитет података достављених у оквиру прорачуна капацитета.

ОПС у сарадњи са другим ОПС-овима на основу најновијих доступних информација, редовно и најмање једном годишње преиспитује и ажурира:

1) границе сигурног рада система, листу могућих испада и ограничења при расподели, која се употребљавају при прорачуну капацитета;

2) расподелу вероватноће одступања између очекиваних токова снага у време прорачуна капацитета и остварених токова снага у реалном времену, који се користе за прорачун маргина поузданости;

3) корективне мере узете у обзир при прорачуну капацитета;

4) примену методологија за одређивање методе промене производње, критичних елемената мреже и листу могућих испада из чл. 17 - 19. ове уредбе.

Спајање у заједнички модел мреже

Члан 23.

Свака производна јединица или јединица потрошње на које се примењује члан 12. ове уредбе, за сваки временски период прорачуна капацитета из члана 10. став 1. ове уредбе доставља ОПС-у податке наведене у методологији доставе информација о производњи и потрошњи, у предвиђеним роковима.

Производна јединица или јединица потрошње из става 1. овог члана доставља најпоузданији могући скуп прогнозираних вредности.

За сваки период прорачуна капацитета, ОПС израђује појединачни модел мреже за сваки сценарио у складу са чланом 14. ове уредбе, за спајање појединачних модела мреже у заједнички модел мреже.

ОПС доставља другим ОПС-овима одговорним за спајање појединачних модела мреже у заједнички модел мреже најпоузданији могуће процене за сваки појединачни модел мреже.

За сваки временски оквир прорачуна капацитета се израђује један заједнички модел мреже, у складу са чланом 5. став 3. тачка 4) ове уредбе.

Регионални прорачун капацитета

Члан 24.

За сваки период прорачуна капацитета, ОПС доставља регионалном координационом центру и другим ОПС-овима у региону за прорачун капацитета следеће податке: границе сигурног рада система, методе промене производње, корективне мере, маргине поузданости, ограничења при расподели и претходно додељени капацитет између зона трговања.

ОПС учествује у раду регионалног координационог центра, који спроводи анализу сигурности рада система примењујући границе сигурног рада система, употребљавајући заједнички модел мреже израђен у складу са чланом 23. став 4. ове уредбе за сваки сценарио.

При прорачуну капацитета између зона трговања, регионални координациони центар:

1) прорачунава утицај промена нето позиција зоне трговања и токова на водовима једносмерне струје помоћу методе промене производње;

2) занемарује критичне елементе мреже на које промене нето позиција зоне трговања немају битан утицај у складу са методологијом из члана 16. ове уредбе и

3) обезбеђује да су сви скупови нето позиција зоне трговања и токови на водовима једносмерне струје, који не прелазе преносни капацитет између зона трговања, усклађени са маргинама поузданости и границама сигурног рада система у складу са чланом 16. став 1. тачка 1) подтач. (1) и (2) ове уредбе, узимајући у обзир претходно додељени капацитет у складу са чланом 16. став 1. тачкa 2) подтачкa (3) ове уредбе.

Регионални координациони центар при прорачуну капацитета оптимизује капацитет расположивим корективним мерама узетим у обзир при прорачуну капацитета, у складу са чланом 16. став 1. тачка 1) подтачка (4) ове уредбе.

Регионални координациони центар при прорачуну капацитета примењује правила дељења уређена у складу са чланом 16. ставом 1. тачкa 2) подтачкa (6) ове уредбе.

Регионални координациони центар при прорачуну капацитета поштује математички опис примењеног приступа прорачуну капацитета, који је уређен у складу са чланом 16. став 1. тачка 2) подтачка (1) ове уредбе.

Регионални координациони центар при прорачуну капацитета, када се примењује приступ заснован на токовима снага:

1) користи податке о границама сигурног рада система за прорачун максималних токова на критичним елементима мреже;

2) користи заједнички модел мреже, кључ за измену производње и листу могућих испада за прорачун коефицијената расподеле токова снаге;

3) користи коефицијенте расподеле токова снага за прорачун токова који су резултат претходно додељеног капацитета у региону за прорачун капацитета;

4) прорачунава токове на критичним елементима мреже за сваки сценарио (узимајући у обзир листу могућих испада) и прилагођава их, уз претпоставку да унутар региона за прорачун капацитета нема размена снаге између зона трговања, примењујући правила избегавања неоправдане дискриминације између унутрашњих размена снаге и размена снаге између зона трговања из члана 16. став 1. тачка 2) подтачка (2) ове уредбе;

5) прорачунава расположиве границе на критичним елементима мреже, узимајући у обзир листу могућих испада, које су једнаке максималним токовима снага умањеним за прилагођене токове из тачке 4) овог става, маргине поузданости и токове који су резултат претходно додељеног капацитета између зона трговања;

6) прилагођава расположиве границе на критичним елементима мреже или коефицијенте расподеле токова снаге расположивим корективним мерама, које је потребно узети у обзир при прорачуну капацитета у складу са чланом 20. ове уредбе.

Регионални координациони центар при прорачуну капацитета, када се примењује приступ заснован на коордисаном нето преносном капацитету:

1) употребљава заједнички модел мреже, метод промене производње и листу могућих испада за прорачун максималне размене снаге на границама зоне трговања, која је једнака максималној прорачунатој размени између две зоне трговања са обе стране границе зоне трговања, примењујући границе сигурног рада система;

2) прилагођава максималну размену снаге користећи корективне мере узете у обзир при прорачуну капацитета у складу са чланом 20. ове уредбе;

3) прилагођава максималну размену снаге примењујући правила избегавања неоправдане дискриминације између унутрашњих размена снаге и размена снаге између зона трговања у складу са чланом 16. став 1. тачка 2) подтачка (2) ове уредбе;

4) примењују правила уређена у складу са чланом 16. став 1. тачка 2) подтачка (6) ове уредбе за ефикасно дељење способности преноса токова снага критичних елемената мреже између различитих граница зона трговања;

5) прорачунава капацитет између зона трговања, који је једнак максималној размени снаге ограниченој маргином поузданости и претходно додељеним капацитетом између зона трговања.

ОПС учествује у раду регионалног координационог центра, који сарађује са другим регионалним координационим центрима. ОПС заједно са суседним ОПС-овима обезбеђује сарадњу која се постиже разменом и потврђивањем информација о узајамној зависности са надлежним регионалним координационим центрима са циљем прорачуна и потврђивања капацитета, уз обавезу ОПС-а и суседних ОПС-ова да достављају информације о узајамној зависности надлежном регионалном координационом центру пре самог прорачуна капацитета. Двогодишњи извештаји припремљени у складу са чланом 26. ове уредбе по потреби садрже оцену тачности тих информација и корективних мера.

ОПС учествује у раду регионалног координационог центра, који утврђује:

1) параметре засноване на токовима снага за сваку зону трговања унутар региона за прорачун капацитета, ако примењује приступ заснован на токовима снага; или

2) вредности капацитета између зона трговања за сваку границу зоне трговања унутар региона за прорачун капацитета, ако примењује приступ заснован на коордисаном нето преносном капацитету.

Регионални координациони центар сваком ОПС-у унутар свог региона за прорачун капацитета доставља капацитет између зона трговања на потврђивање у складу са чланом 16. став 1. тачка 3) ове уредбе.

Потврђивање и расподела преносног капацитета између зона трговања

Члан 25.

ОПС потврђује резултате регионалног прорачуна капацитета за границе своје зоне трговања или критичне елементе мреже у складу са чланом 21. ове уредбе.

ОПС доставља своју потврду капацитета и ограничења при расподели надлежном регионалном координационом центру и другим ОПС-овима свог региона за прорачун капацитета.

Регионални координациони центар обезбеђује потврђене капацитете и ограничења расподеле за сврху расподеле капацитета у складу са чл. 40. и 52. ове уредбе.

Двогодишњи извештај о прорачуну и расподели капацитета

Члан 26.

ОПС, у сарадњи са другим ОПС-овима усаглашава статистичке показатеље и показатеље квалитета у циљу израде двогодишњег извештаја о прорачуну и расподели капацитета који израђује ЕНТСО-Е.

Преиспитивање постојећих конфигурација зона трговања

Члан 27.

Преиспитивање постојеће конфигурације зоне трговања може да покрене:

1) ЕЦРБ и ако је погођена држава чланица АЦЕР;

2) ОПС, у сарадњи са другим ОПС-овима чије се контролне области, укључујући интерконекторе, налазе на географском подручју у којем се преиспитује конфигурација зона трговања;

3) појединачно национално регулаторно тело или ОПС уз одобрење свог надлежног регулаторног тела, за зоне трговања унутар подручја управљања тог ОПС-а, ако конфигурација зоне трговања има занемарљив утицај на подручја управљања суседних ОПС-ова, укључујући интерконекторе, и ако је преиспитивање конфигурације зона трговања неопходна ради побољшања ефикасности или одржавања оперативне безбедности;

4) државе чланице и уговорне стране у региону за прорачун капацитета.

У преиспитивању зоне трговања из става 1. овог члана наводи се:

1) географска област у којој се преиспитује конфигурација зона трговања и суседна географска област за коју се утицаји узимају у обзир;

2) укључени ОПС-ови;

3) укључена регулаторна тела.

У преиспитивању зона трговања у случају из става 1. тачка 4) овог члана, примењује се следеће:

1) географско подручје у коме се преиспитује конфигурација зона трговања, ограничено је на подручје управљања надлежног ОПС-а, укључујући интерконекторе;

2) ОПС надлежног подручја управљања једини је ОПС који је укључен у преиспитивање;

3) надлежно регулаторно тело је једино регулаторно тело које је укључено у преиспитивање;

4) надлежни ОПС и регулаторно тело заједнички обавештавају суседне ОПС-ове и регулаторна тела о покретању преиспитивања уз образложење;

5) услови за преиспитивање су јасно дефинисани, а резултати преиспитивања и предлог за надлежна регулаторна тела се објављују.

Поступак преиспитивања конфигурације зоне трговања из става 1. овог члана подељен је на две фазе:

1) У првој фази, ОПС у сарадњи са другим ОПС-овима који учествују у преиспитивању конфигурације зона трговања израђују методологију и претпоставке које ће се користити у поступку преиспитивања и предлажу алтернативне конфигурације зона трговања за оцењивање. Предлог методологије и претпоставке, као и алтернативне конфигурације зона трговања, достављају се Агенцији и другим укљученим регулаторним телима, која могу да затраже координисане измене у року од три месеца.

2) У другој фази, ОПС у сарадњи са другим ОПС-овима који учествују у преиспитивању конфигурације зона трговања предузима следеће:

1. оцењује и пореди тренутну конфигурацију зона трговања и сваку алтернативну конфигурацију зона трговања помоћу критеријума наведених у члану 28. ове уредбе,
2. спроводи саветовање у складу са чланом 8. ове уредбе и састанке о предлозима за алтернативну конфигурацију зона трговања, у односу на постојећу конфигурацију зона трговања, укључујући и предлоге о роковима за спровођење, осим ако конфигурација зона трговања има занемарљив утицај на контролне области суседних ОПС-ова,
3. доставља заједнички предлог за задржавање или измену конфигурације зона трговања укљученим уговорним странама и државама чланицама које имају интерконективне водове према уговорним странама и укљученим регулаторним телима, у року од 15 месеци након одлуке о покретању преиспитивања.

ОПС у сарадњи са другим ОПС-овима доставља Агенција и другим регулаторним телима заједнички предлог из става 3. тачка 2. подтачка (3) ради усаглашавања предлога у року од шест месеци од дана достављања предлога.

Немо или учесници на тржишту, на захтев ОПС-а достављају ОПС-овима укљученим у преиспитивање конфигурације зона трговања, информације које им омогућавају оцењивање конфигурације зона трговања.

Иницијативу за преиспитивање конфигурације зона трговања и њене резултате објављује ОПС ако је преиспитивање покренуо у складу са ставом 1. тачка 2) ове уредбе.

Критеријуми за преиспитивање конфигурације зона трговања

Члан 28.

Ако се преиспитивање конфигурације зона трговања спроводи у складу са чланом 27. ове уредбе, ОПС и Агенција узимају у обзир следеће критеријуме:

1) у погледу сигурности мреже:

1. способност конфигурације зона трговања да обезбеди сигурност рада система и сигурност снабдевања;
2. степен неизвесности при прорачуну капацитета између зона трговања;

2) у погледу укупне ефикасности тржишта:

1. свако повећање или смањење економске ефикасности као резултат промене;
2. ефикасност тржишта, укључујући најмање трошак гарантовања капацитета, тржишну ликвидност, концентрацију тржишта и снагу тржишта, подстицање ефикасне конкуренције, ценовне сигнале за изградњу инфраструктуре, тачност и робустност ценовних сигнала;
3. трошкови трансакција и прелазни трошкови, укључујући трошкове измене постојећих уговорних обавеза које су претрпели учесници на тржишту, Немо и други Немо, као и ОПС и други ОПС-ови;
4. трошак изградње нове инфраструктуре којом може да се реши постојеће загушење;
5. неопходност остваривања тржишног резултата без потребе за претераном применом економски неефикасаних корективних мера;
6. сви штетни утицаји интерних трансакција са другим зонама трговања ради обезбеђивања усаглашености са општим принципима расподеле капацитета и управљања загушењем у складу са прописима који уређују област енергетике;
7. утицај на рад и ефикасност балансног механизама и поступака обрачуна одступања.

3) у погледу стабилности и робустности зона трговања:

1. потреба да зоне трговања буду довољно стабилне и робустне током одређеног временског периода;
2. потреба да зоне трговања буду доследне за све временске оквире прорачуна капацитета;
3. потреба да свака производна јединица и јединица потрошње припада само једној зони трговања за сваки обрачунски интервал;
4. локација и учесталост загушења, ако структурно загушење утиче на ограничавање зона трговања, узимајући у обзир сва будућа улагања којима може да се реши постојеће загушење.

Преиспитивање зоне трговања у складу са чланом 27. ове уредбе обухвата сценарије којима се узима у обзир опсег вероватног развоја инфраструктуре током десетогодишњег периода, након године у којој је донета одлука о покретању преиспитивања.

Редовно обавештавање о тренутној конфигурацији зона трговања

Члан 29.

Сваки ОПС доставља податке и анализе за благовремену израду техничког извештаја о тренутној конфигурацији зона трговања, који израђује ЕНТСО-Е, а на захтев ЕЦРБ и АЦЕР ако је погођена држава чланица.

Ако технички или тржишни извештај укаже на неефикасност у тренутној конфигурацији зона трговања, ЕЦРБ и уколико је погођена држава чланица АЦЕР могу да затраже од ОПС и других ОПС-ова да покрену преиспитивање постојеће конфигурације зона трговања у складу са чланом 27. став 1. ове уредбе.

Усклађени редиспечинг и контратрговина

Члан 30.

ОПС у сарадњи са другим ОПС-овима у региону за прорачун капацитета израђујe предлог заједничке методологије усклађеног редиспечинга и контратрговине, за коју се спроводи поступак саветовања из члана 8. ове уредбе.

Методологија из става 1. овог члана садржи мере од прекограничног значаја које свим ОПС-овима у региону за прорачун капацитета омогућују ефикасно смањење физичког загушења, независно од тога да ли је физичко загушење настало изван његове контролне области или не.

Методологија из става 2. овог члана може знатно утицати на токове снага изван контролне области ОПС-а.

ОПС може да примени редиспечинг на све расположиве произвођаче и купце у складу са одговарајућим механизмима и споразумима који се примењују у његовој контролној области, укључујући интерконективне водове.

ОПС је дужан да изради извештај који је предмет саветовања у складу са чланом 8. ове уредбе, у којем се процењује поступна координација и усклађивање тих механизама и споразума, укључујући и предлоге како да се наведеним механизмима и споразумима спречи нарушавање тржишта.

ОПС доставља овај извештај Агенцији на оцену.

ОПС не може предузимати једностране или неусклађене мере редиспечинга и контратрговине од прекограничне важности и дужан је да у сарадњи са другим ОПС-овима координира употребу ресурса за редиспечинг и контратрговину, водећи рачуна о њиховом утицају на сигурност рада система и економску ефикасност.

Произвођачи и купци достављају ОПС-у цене редиспечинга и контратрговине, пре коришћења ресурса за редиспечинг и контратрговину. Цене редиспечинга и контратрговине заснивају се на:

1) ценама на тржиштима електричне енергије у релевантном временском периоду; или

2) трошку ресурса за редиспечинг и контратрговину, који се прорачунавају транспарентно на основу насталих трошкова.

Произвођачи и купци дужни су да унапред достављају ОПС-у све потребне информације за прорачун трошка редиспечинга и контратрговине, које се размењују између ОПС-а и других ОПС-ова искључиво у сврху редиспечинга и контратрговине.

Развој алгоритама

Члан 31.

Немо и други Немо примењује следеће алгоритме:

1) алгоритам ценовног спајање тржишта;

2) алгоритам упаривања континуираног трговања.

Немо у сарадњи са другим Немо обезбеђује да алгоритми из става 1. овог члана испуњавају захтеве из члана 33. ове уредбе односно члана 46. ове уредбе.

Након укључивања у јединствено тржиште за дан унапред, Немо у сарадњи са другим Немо, ОПС-ом и другим ОПС-овима, примењује методологију за резервно поступање у случају када је вршење редовних функција спајања тржишта електричне енергије онемогућено у складу са чланом 5. став 3. тачка 6) ове уредбе.

Када је то могуће, Немо у сарадњи са другим Немо примењује већ усаглашена решења за ефикасно спровођење циљева ове уредбе.

Алгоритам ~~за~~ ценовног спајање тржишта

Члан 32.

Алгоритмом ценовног спајања тржишта добијају се резултати у складу са чланом 33. став 2. ове уредбе којим се:

1) тежи ка максимизацији економске добити за јединствено спајање тржишта за дан унапред ценовно спојених региона за следећи дан трговања;

2) примењује принцип маргиналне цене по којем све прихваћене понуде имају једнаку цену по зони трговања у обрачунском интервалу;

3) олакшава ефикасно формирање цена;

4) поштују капацитети и ограничења расподеле и

5) који се може понављати и чија величина може да се мења.

Алгоритам ценовног спајања тржишта израђује се тако да га је могуће применити и на већи или мањи број зона трговања.

Улазни подаци и резултати алгоритма ценовног спајање тржишта

Члан 33.

За добијање резултата у алгоритму ценовног спајања тржишта примењују се:

1) ограничења расподеле уређена у складу са чланом 18. став 3. ове уредбе;

2) резултати прорачуна капацитета потврђени у складу са чланом 25. ове уредбе;

3) налози достављени у складу са чланом 34. ове уредбе.

Алгоритмом ценовног спајања тржишта истовремено се добијају најмање следећи резултати за сваки обрачунски интервал:

1) јединствена цена поравнања за сваку зону трговања и обрачунски интервал у ЕUR/МWh;

2) јединствена нето позиција за сваку зону трговања и сваки обрачунски интервал;

3) информације на основу којих се омогућује одређивање статуса извршења налога.

Немо у сарадњи са другим Немо дужан је да обезбеди тачност и ефикасност резултата добијених помоћу алгоритма јединственог ценовног спајања тржишта.

ОПС у сарадњи са другим ОПС-овима дужан је да проверава усаглашеност резултата алгоритма ценовног спајање тржишта са капацитетом и ограничењима расподеле.

Прихваћени производи

Члан 34.

Немо у сарадњи са другим Немо обезбеђује да су налози, који проистичу из производа који су доступни алгоритму ценовног спајања тржишта, изражени у еврима и имају ознаку обрачунског интервала.

Немо у сарадњи са другим Немо обезбеђује да алгоритам ценовног спајања тржишта може да прихвати налоге произишле из тих производа, којима је обухваћен један обрачунски интервал, односно више обрачунских интервала.

Немо у сарадњи са другим Немо се у складу са чланом 8. ове уредбе на сваке две године саветује са:

1) учесницима на тржишту, како би обезбедили да се расположивим производима одражавају њихове потребе;

2) ОПС-ом и другим ОПС-овима, како би обезбедили да производи буду усаглашени са сигурношћу рада система;

3) Агенцијом и другим регулаторним телима, како би обезбедили да су расположиви производи у складу са циљевима ове уредбе.

Немо у сарадњи са свим другим Немо по потреби мења производе на основу резултата саветовања из става 3. овог члана.

Максималне и минималне цене

Члан 35.

По укључивању у јединствено тржиште за дан унапред, Немо у сарадњи са ОПС-ом и другим релевантним ОПС-овима примењује максималне и минималне цене у складу са чланом 5. став 3. тачка 9) ове уредбе.

Одређивање цене преносног капацитета између зона трговања за дан унапред

Члан 36.

Цена преносног капацитета између зона трговања за дан унапред одражава загушење тржишта, те она представља разлику између одговарајућих цена поравнања за дан унапред у релевантним зонама трговања.

На капацитет између зона трговања за дан унапред не примењују се никакве накнаде, као што су накнаде за одступање или додатне накнаде, осим цена одређених у складу са ставом 1. овог члана.

Методологија за израчунавање планираних размена електричне енергије између зона трговања које произлазе из процеса спајања дан унапред организованих тржишта електричне енергије

Члан 37.

ОПС, у сарадњи са другим ОПС-овима када намеравају да прорачунавају планиране размене које су резултат јединственог спајања тржишта за дан унапред израђују предлог заједничке методологије за тај прорачун за који се спроводи поступак саветовања у складу са чланом 8. ове уредбе.

У методологији се утврђује прорачун и наводе информације које Немо и други Немо достављају субјекту одговорном за прорачун планираних размена у складу са Законом као и рокове за доставу тих информација. Рок за доставу информација је најкасније до 15:30 часова на тржишту за дан унапред .

Предметни прорачун се заснива на нето позицијама за сваки обрачунски интервал.

Најкасније две године након што Агенција и друга регулаторна тела предметног региона за прорачун капацитета одобре предлог из става 1. овог члана, ОПС је дужан да у сарадњи са другим ОПС-овима који примењују планиране размене преиспита методологију, а након тога, методологија се преиспитује сваке две године на захтев Агенције и других надлежних регулаторних тела.

Успостављање заменских поступака

Члан 38.

ОПС у координацији са другим ОПС-овима у региону за прорачун капацитета, израђује предлог робустних и правовремених заменских поступака за обезбеђивање ефикасне, транспарентне и недискриминаторне расподеле капацитета у случају да се поступком јединственог спајања тржишта за дан унапред не могу добити резултати.

Предлог успостављања заменских поступака подлеже саветовању у складу са чланом 8. ове уредбе.

Аранжмани који се односе на више од једног Немо у једној зони трговања и за интерконективне водове којима не управљају сертификовани оператори преносног система

Члан 39.

Ако је у зони трговања одређено више од једног Немо, односно ако више од једног Немо нуди услуге трговања, или на граници зоне трговања постоји интерконективни вод којим не управља сертификовани ОПС у складу са релевантним прописима Европске уније, односно Енергетске заједнице, ОПС израђује предлог расподеле преносног капацитета између зона трговања и других потребних аранжмана за такву зону трговања, у сарадњи са предметним ОПС-овима, Немо и другим Немо и операторима интерконективних водова који нису сертификовани као ОПС, како би се осигурало да релевантни Немо и оператори интерконективних водова обезбеде потребне податке и финансијска средства за покривање таквих аранжмана, којима се обезбеђује прикључивање додатних ОПС и додатних Немо у те аранжмане.

Предлог из става 1. овог члана се доставља Агенцији и другим релевантним националним регулаторним телима на одобрење, након што је одређен више од једног Немо, односно након што је омогућено нуђење услуга трговања у зони трговања, или ако новим интерконективним водом не управља сертификовани ОПС у ком случају се израђује предлог расподеле капацитета и других потребних аранжмана.

Достава улазних података

Члан 40.

Регионални координациони центар је дужан да обезбеди релевантним Немо вредности капацитета и ограничења расподеле како би се на тржишту обезбедила објава преносног капацитета између зона трговања и ограничења при расподели на тржишту, најкасније у 11:00 часова по времену тржишта за дан унапред.

У случају да регионални координациони центар не може да обезбеди податке из става 1. овог члана један сат пре краја времена за затварање тржишта за дан унапред дужан је да обавести релевантне Немо који одмах објављују обавештење за учеснике на тржишту.

У случајевима из става 2. овог члана регионални координациони центар је дужан да достави капацитет између зона трговања и ограничењима при расподели најкасније 30 минута пре краја времена за затварање тржишта за дан унапред.

Извршење јединственог спајања дан унапред тржишта

Члан 41.

Време почетка трговања на тржишту за дан унапред је најкасније у 11:00 часова по времену тржишта за дан унапред.

Време затварања трговања тржишта за дан унапред у зони трговања је у подне по времену тржишта за дан унапред, а ОПС или Немо могу да одреде другачије време краја трговања, у периоду док се не прикључе јединственом спајању тржишта за дан унапред.

Учесници на тржишту достављају релевантним Немо све налоге пре затварања трговања на тржишту за дан унапред, у складу са чл. 33. и 34. ове уредбе.

Немо доставља налоге примљене у складу са ставом 3. овог члана за извршење функција оператора спајања тржишта у складу са Законом и у складу са алгоритмом јединственог ценовног спајања тржишта који се примењује у складу са чланом 34. ове уредбе.

Налози упарени у јединственом спајању тржишта за дан унапред сматрају се гарантованим.

Функције оператора спајања тржишта обезбеђују се анонимност достављених налога.

Достава резултата

Члан 42.

Немо и други Немо када извршавају функцију оператора спајања тржишта достављају резултате јединственог спајања тржишта за дан унапред:

1) ОПС-у и другим ОПС-овима, регионалном координационом центру и свим другим Немо, за резултате наведене у члану 33. став 2. тач. 1) и 2) ове уредбе;

2) другим Немо, за резултате наведене у члану 33. став 2. тачка 3) ове уредбе.

ОПС проверава да ли су резултати јединственог спајања тржишта за дан унапред из алгоритма ценовног спајање тржишта из члана 33. став 2. тачка 2) ове уредбе израчунати у складу са ограничењима при расподели и потврђеним капацитетом између зона трговања.

Немо је дужан да проверавају да ли су резултати јединственог спајања тржишта за дан унапред из алгоритма ценовног спајања тржишта из члана 33. став 2. тачка 3) ове уредбе израчунати у складу са налозима.

Немо је дужан да обавести учеснике на тржишту о статусу извршења њихових налога без неоправданог одлагања.

Прорачун планираних размена које су резултат јединственог спајања тржишта за дан унапред

Члан 43.

Субјект одговоран за прорачун планиране размене врши прорачун планиране размене између зона трговања за сваки обрачунски интервал у складу са методологијом из члана 37. ове уредбе.

Субјект из става 1. овог члана обавештава релевантне Немо, централне уговорне стране, преносне агенте, ОПС и остале ОПС-ове о усаглашеним планираним разменама.

Покретање заменских процедура

Члан 44.

У случају да Немо у сарадњи са другим Немо који извршава функције оператора спајања тржишта, није у могућности да достави део резултата или све резултате алгоритма ценовног спајање тржишта до времена одређеног у члану 36. уредбе, примењују се заменски поступци успостављени у складу са чланом 38. ове уредбе.

У случајевима где постоји ризик да Немо у сарадњи са другим Немо који извршава функције оператора спајања тржишта, није у могућности да у року достави део резултата или све резултате, Немо у сарадњи са другим Немо обавештава све погођене ОПС-ове одмах након утврђивања ризика.

Немо у сарадњи са другим Немо одмах објављује обавештење за учеснике на тржишту о могућој примени заменских поступака.

Циљеви алгоритма упаривања континуираног трговања

Члан 45.

Од отварања унутардневног трговања између зона трговања до затварања унутардневног трговања између зона трговања, алгоритмом упаривања континуираног трговања одређује се који налози се упарују на начин:

1) којим се циља на максимизацију економског вишка за јединствено спајање унутардневних тржишта за трговање у временском периоду унутардневног тржишта, додељивањем капацитета налозима који се могу упарити у складу са ценом и временом подношења;

2) којим се поштују ограничења расподеле предвиђена у складу са чланом 52. став 1. ове уредбе;

3) којим се поштује капацитет предвиђен у складу са чланом 52. став 1. ове уредбе;

4) којим се поштују захтеви за доставу резултата у складу са чланом 54. ове уредбе;

5) који се може понављати и чија величина може да се мења.

Алгоритмом упаривања континуираног трговања добијају се резултати предвиђени чланом 46. ове уредбе и који су усклађени са могућностима и функционалностима производа у складу са чланом 47. ове уредбе.

Резултати алгоритма упаривања континуираног трговања

Члан 46.

Немо у сарадњи са другим Немо у оквиру своје функције оператора спајања тржишта обезбеђује да се алгоритмом упаривања континуираног трговања добију најмање следећи резултати:

1) статус извршења налога и цене по трговању;

2) јединствена нето позиција за сваку зону трговања и сваки обрачунски интервал на унутардневном тржишту.

Немо у сарадњи са другим Немо обезбеђује тачност и ефикасност резултата добијених помоћу алгоритма упаривања континуираног трговања.

ОПС у сарадњи са другим ОПС-овима проверава усаглашеност резултата алгоритма упаривања континуираног трговања са капацитетом и ограничењима за расподелу у складу са чланом 52. став 2. ове уредбе.

Прихваћени производи

Члан 47.

Немо обезбеђује да се сви налози који проистичу из производа доступних функцијама оператора спајања тржишта који се извршавају у складу са Законом, изражавају у еврима и да се односе на одговарајуће тржишно време и обрачунски интервал.

Немо у сарадњи са другим Немо обезбеђује усаглашеност налога за производе из става 1. овог члана са карактеристикама преносног капацитета између зона трговања , чиме се омогућује истовремено упаривање.

Немо у сарадњи са другим Немо обезбеђује да алгоритам упаривања континуираног трговања може да прихвати налоге који обухватају један обрачунски интервал и више обрачунских интервала.

Немо у сарадњи са другим Немо се, у складу са чланом 8. ове уредбе, на сваке две године након првог саветовања, саветује са:

1) учесницима на тржишту, како би обезбедили да се расположивим производима одражавају њихове потребе;

2) ОПС-ом и другим ОПС-овима, како би обезбедили да се у погледу производа води рачуна о сигурности рада система;

3) Агенцијом и другим регулаторним телима, како би обезбедили да су расположиви производи у складу са циљевима ове уредбе.

Немо у сарадњи са другим Немо по потреби мењају производе на основу резултата саветовања из става 4. овог члана.

Максималне и минималне цене

Члан 48.

По укључивању у јединствено унутардневно тржиште, Немо, у сарадњи са релевантним ОПС-овима, примењује максималне и минималне цене у складу са чланом 5. став 3. тачка 10) ове уредбе.

Одређивање цене унутардневних капацитета

Члан 49.

ОПС у сарадњи са другим ОПС-овима примењује јединствену методологију одређивања цене унутардневних капацитета између зона трговања у складу са чланом 5. став 3. тачка 11) ове уредбе.

На унутардневни капацитет између зона трговања не примењују се никакве накнаде, као што су накнаде за одступање или додатне накнаде, осим цена одређених у складу са ставом 1. овог члана

Методологија за израчунавање планираних размена електричне енергије између зона трговања које произилазе из спајања унутардневних организованих тржишта електричне енергије

Члан 50.

ОПС у сарадњи са другим ОПС-овима, када намерава да примењује прорачун планиране размене које су резултат јединственог спајања унутардневних тржишта, израђује предлог заједничке методологије за тај прорачун, који подлеже саветовању у складу са чланом 8. ове уредбе.

У методологији из става 1. овог члана се описује прорачун и, по потреби, наводе информације које релевантни Немо доставља субјекту одговорном за прорачун планиране размене, као и рокове за доставу тих информација.

Прорачун планираних размена заснива се на нето позицијама како је одређено у члану 46. став 1. тачка 2) ове уредбе.

Најкасније две године након што Агенција и друга регулаторна тела региона за прорачун капацитета одобре предлог из става 1. овог члана, ОПС у сарадњи са другим релевантним ОПС-овима преиспитује методологију, а након тога преиспитивање се врши на захтев Агенције, односно других надлежних регулаторних тела сваке друге године.

Аранжмани који се односе на више од једног Немо у једној зони трговања и за интерконективне водове којима не управљају сертификовани ОПС

Члан 51.

Ако је у зони трговања одређено више од једног Немо, односно ако више од једног Немо нуди услуге трговања, или на граници зоне трговања постоји интерконективни вод којим не управља сертификовани ОПС у складу са релевантним прописима Европске уније и Енергетске заједнице, ОПС израђује предлог расподеле преносног капацитета између зона трговања и других потребних аранжмана за такву зону трговања, у сарадњи са другим ОПС-овима, Немо и другим Немо и оператором интерконективних водова који није сертификован као ОПС, како би се осигурало да релевантни Немо и оператори интерконективних водова обезбеде потребне податке и финансијска средства за покривање таквих аранжмана, којима се обезбеђује прикључивање додатних ОПС и додатних Немо.

Предлог из става 1. овог члана се доставља Агенцији и другим релевантним националним регулаторним телима на одобрење, након што је одређено више од једног Немо, односно након што је омогућено нуђење услуга трговања у зони трговања, или ако новим интерконективним водом не управља сертификовани ОПС, у ком случају се израђује предлог расподеле капацитета и других потребних аранжмана.

Достава улазних података

Члан 52.

Регионални координациони центар је дужан да обезбеди релевантним Немо вредности капацитета између зона трговања и ограничења при расподели најкасније 15 минута пре почетка унутардневног трговања између зона трговања.

У случају потребе за ажурирањем капацитета између зона трговања и ограничења при расподели због промена у раду преносног система, оператор преносног система је дужан да обавести регионални координациони центар.

Регионални координациони центар обавештава Немо о новим вредностима капацитета између зона трговања и ограничењима при расподели.

У случају да регионални координациони центар не може да обезбеди податке из става 1. овог члана дужан је да обавести релевантне Немо који одмах објављују обавештење за учеснике на тржишту.

Рад јединственог спајања унутардневних тржишта

Члан 53.

ОПС у сарадњи са другим ОПС-овима примењује време почетка унутардневног трговања између зона трговања и време завршетка унутардневног трговања између зона трговања, у складу са чланом 5. став 3. тачка 14) ове уредбе.

Време завршетка унутардневног трговања између зона трговања одређује се тако да:

1) учесници на тржишту имају максималну могућност прилагођавања својих дневних планова рада трговањем у временском оквиру унутардневних тржишта, што је ближе могуће реалном времену;

2) обезбеде ОПС-овима и учесницима на тржишту довољно времена за поступке пријава планова рада и поступке балансирања у односу на сигурност рада система.

За сваки обрачунски интервал за дату границу зоне трговања, одређује се једно време завршетка унутардневног трговања између зона трговања, које износи највише један сат пре почетка релевантног обрачунског интервала, при чему се у обзир узимају и релевантни поступци балансирања повезани са сигурношћу рада система.

Унутардневно трговање енергијом за дати обрачунски интервал за границу зоне трговања почиње најкасније у време почетка унутардневног трговања између релевантних граница зоне трговања и допуштено је до времена завршетка унутардневног трговања између зона трговања.

Учесници на тржишту достављају све налоге за дати обрачунски интервал релевантним Немо пре времена затварања унутардневног трговања између зона трговања. Немо доставља налоге за дати обрачунски интервал за јединствено упаривање одмах након пријема налога од учесника на тржишту.

Налози упарени у јединственом спајању унутардневних тржишта сматрају се гарантованим.

Функције оператора спајања тржишта обезбеђују анонимност достављених кроз заједничку књигу налога.

Достава резултата

Члан 54.

Немо и други Немо када извршавају функције оператора спајања тржишта, достављају резултате алгоритма упаривања континуираног трговања:

1) другим Немо, за резултате о статусу извршења по трговању из члана 46. став 1. тачка 1) ове уредбе;

2) другим ОПС-овима и субјектима одговорним за прорачун планиране размене, за резултате у вези са јединственим нето позицијама из члана 46. став 1. тачка 2) ове уредбе.

У случају да Немо не може да достави резултате алгоритма упаривања континуираног трговања у складу са ставом 1. тачка 1) овог члана, због разлога изван своје одговорности, он о томе обавештава друге Немо.

У случају да Немо не може да достави резултате алгоритма упаривања континуираног трговања у складу са ставом 1. тачка 2) овог члана, због разлога изван своје одговорности, дужан је да у што краћем року о томе обавести ОПС-а и друге релевантне ОПС-ове и субјекте одговорне за прорачун планиране размене, као и предметне учеснике на тржишту.

Немо у сарадњи са другим Немо, дужан је да без неоправданог одлагања достави потребне информације учесницима на тржишту, како би обезбедили да се могу покренути мере наведене у члану 58. и члану 63. став 3. ове уредбе.

Прорачун планираних размена које су резултат јединственог спајања унутардневних тржишта

Члан 55.

Планирану размену између зона трговања за сваки обрачунски интервал, прорачунава субјект одговоран за прорачун планиране размене, у складу са методологијом из члана 50. ове уредбе.

О договореним планираним разменама, субјект одговоран за прорачун планиране размене обавештава релевантне Немо, централне уговорне стране, преносне агенте и ОПС-ове.

Објава тржишних информација

Члан 56.

Одмах након упаривања налога, Немо објављује релевантним учесницима на тржишту најмање статус извршења налога и цене по трговању добијене алгоритмом упаривања континуираног трговања у складу са чланом 46. став 1. тачка 1) ове уредбе.

Немо је дужан да обезбеди да информације о сумарним оствареним количинама и ценама буду јавно доступне, у лако доступном формату записа, најмање пет година.

Додатне регионалне аукције

Члан 57.

Немо у сарадњи са другим Немо, односно ОПС у сарадњи са другим ОПС-овима, могу да доставе заједнички предлог за припрему и спровођење додатних регионалних унутардневних аукција на границама зона трговања, који подлеже саветовању у складу са чланом 8. ове уредбе.

Ако Немо и ОПС учествују у додатним регионалним унутардневним аукцијама, оне могу да се спровeду унутар или између зона трговања, као додатак јединственом спајању унутардневних тржишта из члана 45. ове уредбе.

У циљу одржавања регионалне унутардневне аукције, континуирано трговање унутар и између релевантних зона трговања може се зауставити на одређено време, а пре времена завршетка унутардневних трговања између зона трговања, које не сме бити дуже од минималног времена потребног за одржавање аукције, а најдуже од десет минута.

За додатне регионалне унутардневне аукције, методологија одређивања цена унутардневног капацитета може да се разликује од методологије уређене у складу са чланом 49. став 1. ове уредбе.

Агенција у сарадњи са другим надлежним регулаторним телима може да одобри предлог додатних регионалних унутардневних аукција, ако су испуњени следећи услови:

1) регионалне аукције не смеју имати негативан утицај на ликвидност јединственог спајања унутардневних тржишта;

2) сав капацитет између зона трговања додељује се модулом управљања капацитетом;

3) регионалним аукцијама не сме се вршити дискриминација између учесника на тржишту из суседних региона за прорачун капацитета;

4) временски распоред регионалних аукција мора бити у складу са јединственим унутардневним спајањем, како би се учесницима на тржишту омогућило трговање што је ближе могуће реалном времену;

5) Агенција и друга регулаторна тела су спровела саветовања са учесницима на тржишту у предметним уговорним странама и државама чланицама.

Агенција у сарадњи са другим регулаторним телима предметних уговорних страна и држава чланица је дужна да преиспитује усаглашеност свих регионалних решења са јединственим унутардневним спајањем, како би се осигурао наставак испуњавања услова из става 5. овог члана најмање сваке две године од доношења одлуке о додатним регионалним аукцијама.

Финансијско поравнање и плаћање

Члан 58.

Централна уговорна страна је дужна да:

1. обезбеди правовремено финансијско поравнање и плаћање свих упарених налога;
2. послује као уговорна страна учесницима на тржишту у свим њиховим трговањима у погледу финансијских права и обавеза које произлазе из тих трговања;
3. одржава анонимност између учесника на тржишту.

Централна уговорна страна делује као партнер другој централној уговорној страни у размени енергије између зона трговања, у погледу финансијских права и обавеза које произилазе из тих размена енергије.

Приликом размена из става 2. овог члана узимају се у обзир:

1) нето позиције добијене у складу са чланом 33. став 2. тачка 2) и чланом 46. став 1. тачка 2) ове уредбе;

2) планиране размене прорачунате у складу са чл. 43. и 55. ове уредбе.

Централна уговорна страна за сваки обрачунски интервал обезбеђује да:

1) преко своје зоне трговања, узимајући по потреби у обзир ограничења при расподели, не дође до одступања између укупне електричне енергије пренесене из зона трговања са вишком енергије и укупне енергије унете у зоне трговања са мањком електричне енергије;

2) извоз и увоз електричне енергије између зона трговања међусобно буду једнаки, при чему одступања могу настати само у случају ограничења при расподели где је то примерено.

Независно од става 3. овог члана, преносни агент може да предузима активности као партнер између различитих централних уговорних страна у размени енергије, ако предметне стране у ту сврху закључе посебан споразум. Ако се не постигне споразум, о аранжману преноса одлучују Агенција и друга релевантна регулаторна тела, одговорна за зоне трговања између којих су потребни финансијско поравнање и плаћање размене енергије.

Централна уговорна страна или преносни агент, убира приходе од загушења који произилазе из јединственог спајања тржишта за дан унапред наведеног у чл. 40 - 42. ове уредбе и из јединственог спајања унутардневних тржишта наведеног у чл. 50 - 52. ове уредбе.

Централна уговорна страна или преносни агент, дужни су да обезбеде да се приходи од загушења који су наплаћени, пренесу релевантним ОПС-овима најкасније две недеље од датума плаћања.

Ако између две зоне трговања нису усклађена времена плаћања, предметне уговорне стране и државе чланице обезбеђују именовање субјекта који ће да управља неусклађеношћу времена и сноси припадајуће трошкове.

Рок гарантовања трговања за дан унапред

Члан 59.

ОПС и други ОПС-ови дужни су да примене рок гарантовања трговања за дан унапред који не сме да буде краћи од 30 минута пре времена завршетка трговања на тржишту за дан унапред.

Гаранција капацитета и ограничења при расподели за дан унапред

Члан 60.

Пре рока гарантовања трговања за дан унапред регионални координациони центар може да прилагоди капацитет између зона трговања и ограничења при расподели који су достављени релевантним Немо.

Након рока гарантовања трговања за дан унапред, сви капацитети између зона трговања и ограничења расподеле постају гарантовани за расподелу капацитета за дан унапред, осим ако су испуњени услови из члана 40. став 2. ове уредбе, при чему и у том случају капацитети и ограничења при расподели постају гарантовани чим се доставе релевантним Немо.

Након рока гарантовања трговања за дан унапред, недодељени преносни капацитет између зона трговања може се узети у обзир за касније расподеле.

Гарантовање унутардневног капацитета

Члан 61.

Унутардневни капацитет је гарантован чим се додели.

Гаранција у случају више силе или у ванредним ситуацијама

Члан 62.

У случају више силе или ванредне ситуације, када ОПС мора хитно да делује, а редиспечинг или контратрговина нису могући, ОПС има право да ограничи додељени капацитет између зона трговања. У свим овим случајевима ограничавање се спроводи на координисан начин, након директне комуникације са другим релевантним ОПС-овима.

Када се ОПС позива на вишу силу или ванредну ситуацију, дужан је да објави обавештење о вишој сили и њеној природи, односно о насталој ванредној ситуацији, као и о могућем трајању

Обавештење из става 2. овог члана се ставља на располагање учесницима на тржишту преко Немо.

Ако се ОПС позвао на вишу силу или ванредну ситуацију, а примењује се експлицитна додела капацитета учесницима на тржишту, дужан је да достави обавештење директно странама којима припада преносни капацитет између зона трговања у одговарајућем периоду тржишта.

Ако су додељени капацитети ограничени због више силе или ванредне ситуације на коју се позива ОПС, тај ОПС је дужан да надокнади или компензује штету насталу у периоду више силе или ванредне ситуације у складу са следећим:

1) у случају имплицитне расподеле, централна уговорна страна или преносни агент не подлеже финансијској штети или финансијској користи по основу одступања које је настало због ограничења;

2) у случају више силе и ако су капацитети били додељени експлицитном расподелом, учесници на тржишту имају право на надокнаду по цени која је плаћена за капацитет током поступка експлицитне расподеле;

3) у случају ванредне ситуације и ако је капацитет додељен експлицитном расподелом, учесници на тржишту имају право на накнаду која је једнака разлици у цени на тржиштима између одговарајућих зона трговања у одговарајућем временском периоду или

4) у случају ванредне ситуације и ако је капацитет додељен експлицитном расподелом, али цена у зони трговања није израчуната у најмање једној од две одговарајуће зоне трговања у одговарајућем периоду, учесници на тржишту имају право на надокнаду цене која је плаћена за капацитет током поступка експлицитне расподеле.

У случају да се ОПС позвао на вишу силу или ванредну ситуацију, дужан је да предузме мере у циљу ограничења последица и трајања више силе или ванредне ситуације.

Агенција на захтев ОПС оцењује да ли се одређени догађај може сматрати вишом силом.

Методологија расподеле прихода од загушења

Члан 63.

ОПС примењује методологију расподеле прихода од загушења у складу са чланом 5. став 3. тачка 14) ове уредбе.

Методологијом из става 1. овог члана се:

1) олакшава ефикасан дугорочан рад и развој преносног система и ефикасан рад тржишта електричне енергије;

2) поштују општи принципи управљања загушењима у складу са Законом;

3) омогућава разумно финансијско планирање;

4) обезбеђује усклађеност током различитих временских периода;

5) успостављају аранжмани за расподелу прихода од загушења који се односе на преносну инфраструктуру у власништву субјеката који нису ОПС-ови.

ОПС у сарадњи са другим ОПС-овима расподељује приходе од загушења у складу са методологијом уређеном у ставу 1. овог члана када је то изводљиво у најкраћем року, а најкасније седам дана након преноса прихода од загушења у складу са чланом 58. став 8. ове уредбе.

Методологија расподеле трошкова редиспечинга и контратрговине

Члан 64.

ОПС у сарадњи са другим ОПС-овима у региону за прорачун капацитета израђује предлог заједничке методологије расподеле трошкова редиспечинга и контратрговине.

Методологија из става 1. овог члана садржи начин расподеле трошкова за корективне мере од прекограничне важности.

Трошкови редиспечинга, односно контратрговине, који су прихватљиви за релевантне ОПС, утврђују се на транспарентан начин и подлежу ревизији.

Методологијом из става 1. овог члана, најмање се:

1) утврђују трошкови настали применом корективних мера, које су коришћене при прорачуну капацитета и ако је успостављен заједнички оквир за примену таквих мера, прихватљиви за расподелу између свих ОПС-ова у региону за прорачун капацитета, у складу са методологијом прорачуна капацитета која је уређена чл. 15. и 16. ове уредбе;

2) одређују трошкови који су настали по основу редиспечинга или контратрговине како би се гарантовао преносни капацитет између зона трговања, а који су прихватљиви за расподелу између свих ОПС-ова у региону за прорачун капацитета, у складу са методологијом за прорачун капацитета уређен чл. 15. и 16. ове уредбе;

3) утврђују правила за расподелу трошкова региона за прорачун капацитета, у складу са ставом 4. тач. 1) и 2) овог члана.

Методологија израђена у складу са ставом 1. овог члана укључује:

1) механизам којим се проверава стварна потреба за редиспечингом или контратрговином између укључених ОПС-ова;

2) накнадни механизам за праћење примене корективних мера са трошковима;

3) механизам за анализу утицаја корективних мера, засниван на критеријумима сигурности рада система и економским критеријумима;

4) поступак којим се омогућава унапређење корективних мера;

5) поступак којим се Агенцији и другим надлежним регулаторним телима омогућује надзор региона за прорачун капацитета.

Методологијом из става 1. овог члана, поред садржине из ст. 4. и 5. овог члана се:

1) обезбеђују подстицаји за управљање загушењима, укључујући корективне мере и подстицаје за ефикасна улагања;

2) обезбеђује усклађеност са одговорностима и обавезама укључених ОПС-ова;

3) обезбеђује праведна расподела трошкова и користи између укључених ОПС-ова;

4) обезбеђују усклађеност са другим повезаним механизмима, укључујући најмање:

(1) методологију расподеле прихода од загушења из члана 63. ове уредбе;

(2) механизам накнада између ОПС-oвa у складу са Законом;

5) обезбеђује ефикасан дугорочни развој и рад паневропског повезаног система и ефикасан рад паневропског тржишта електричне енергије;

6) обезбеђује придржавање општих принципа управљања загушењима, како је одређено члановима прописима којима се уређује енергетика;

7) омогућава реално финансијско планирање;

8) обезбеђује усклађеност у различитим периодима тржишта за дан унапред и периодима унутардневних тржишта;

9) уважавају принципи транспарентности и недискриминације.

ОПС у сарадњи са другим ОПС-овима региона за прорачун капацитета, усаглашава методологије расподеле трошкова редиспечинга и контратрговине које примењују унутар свог одговарајућег региона за прорачун капацитета.

Накнада трошкова насталих при расподели капацитета и управљањем загушењима

Члан 65.

Агенција и друга надлежна регулаторна тела процењују трошкове по основу обавеза ОПС-а у вези са дан унапред и унутардневним тржиштем у складу са Законом, који укључују и трошкове из члана 64. и чл. 66 - 69. ове уредбе.

Трошкови из става 1. овог члана који су процењени као оправдани, ефикасни и сразмерни, благовремено се надокнађују ОПС-у кроз мрежне тарифе или друге одговарајуће механизме које одреди Агенција.

Учешће уговорних страна у заједничким трошковима из члана 70. став 1. тачка 1) ове уредбе, регионалним трошковима из члана 70. став 1. тачка 2) ове уредбе и национални трошкови из члана 70. став 1. тачка 3) ове уредбе, који су процењени као оправдани, ефикасни и сразмерни, надокнађују се накнадама Немо, мрежним тарифама или другим одговарајућим механизмима, како одреди Агенција.

На захтев Агенције ОПС и Немо, достављају информације потребне за процену насталих трошкова у року од три месеца од пријема предметног захтева.

Трошкови успостављања, измене и рада јединственог спајања дан унапред тржишта и јединственог спајања унутардневних тржишта

Члан 66.

Немо је дужан да учествује у подели следећих трошкова:

1) заједничких, регионалних и националних трошкова успостављања, ажурирања или даљег развоја алгоритма за ценовно спајање тржишта и јединственог спајања тржишта дан унапред;

2 заједничких, регионалних и националних трошкова успостављања, ажурирања или даљег развоја алгоритма упаривања континуираног трговања и јединственог спајања унутардневних тржишта;

3) заједничких, регионалних и националних трошкова рада јединственог спајања тржишта за дан унапред и јединственог спајања унутардневних тржишта.

На основу сагласности Немо и других Немо, ОПС у сарадњи са другим ОПС-овима може учествовати у намирењу трошкова предвиђених ставом 1. овог члана, уз одобрење Агенције и других релевантних регулаторних тела на начин да ОПС у року од два месеца након пријема прогнозе Немо, достави предлог учешћа у намирењу трошкова на одобрење Агенцији.

Немо има право на накнаду трошкова у складу са ставом 1. овог члана, које не сноси ОПС-ови у складу са ставом 2. овог члана, кроз накнаде или друге одговарајуће механизме, у складу са Законом.

Трошкови финансијског поравнања и плаћања

Члан 67.

Трошкови централне уговорне стране и преносног агента надокнађују се кроз накнаде или друге одговарајуће механизме ако су оправдани и сразмерни.

Централна уговорна страна и преносни агент треба да обезбеде ефикасне аранжмане финансијског поравнања и плаћања, при чему се избегавају непотребни трошкови, а одражава настали ризик.

Прекогранични аранжмани финансијског поравнања и плаћања су подложни одобрењу Агенције.

Трошкови координисаног прорачуна капацитета и управљања координисаног прорачуна капацитета

Члан 68.

ОПС је дужан да сноси трошкове достављања улазних података за поступак координисаног прорачуна капацитета.

ОПС заједно са другим ОПС-овима је дужан да сноси трошкове спајања појединачних модела мреже, као и да у региону за прорачун капацитета сноси трошкове успостављања и рада регионалног координационог центра.

Трошкове учесника на тржишту настале при испуњавању захтева из ове уредбе сносе ти учесници на тржишту.

Трошкови обезбеђивања гарантовања

Члан 69.

Трошкове обезбеђивања гарантовања у складу са чланом 60. став 2. и чланом 61. ове уредбе сносе ОПС и други релевантни ОПС-ови у мери у којој је то могуће у складу са Законом.

Трошкови из става 1. овог члана укључују трошкове по основу механизама накнада повезаних са обезбеђивањем гарантовања преносног капацитета између зона трговања, трошкове редиспечинга и контратрговине, као и трошкове одступања у вези накнада учесницима на тржишту.

Расподела трошкова између Немо и ОПС-ова у различитим државама чланицама и уговорним странама

Члан 70.

Немо и ОПС у сарадњи са другим Немо и ОПС-овима достављају Агенцији и другим регулаторним телима, годишњи извештај у којем су детаљно образложени трошкови успостављања, измене и рада јединственог спајања тржишта за дан унапред и јединственог спајања унутардневних тржишта.

Трошкови из става 1. овог члана се деле на:

1) заједничке трошкове по основу координисаних активности свих Немо или ОПС-ова из уговорних страна и држава чланица (за интеконективне водове према уговорним странама) који учествују у јединственом спајању тржишта за дан унапред и јединственом спајању унутардневних тржишта;

2) регионалне трошкове по основу активности Немо или ОПС-ова који сарађују у одређеном региону;

3) националне трошкове по основу активности Немо -а или ОПС-ова у појединој уговорној страни.

ОПС-ови и Немо у државама чланицама и уговорним странама деле заједничке трошкове из става 2. тачка 1) овог члана на начин да:

1. једна осмина заједничког трошка дели се равноправно између сваке државе чланице и уговорне стране;
2. пет осмина дели се између сваке државе чланице и уговорне стране пропорционално њиховој потрошњи
3. две осмине деле се равноправно између укључених Немо.

Немо и ОПС-ови који сарађују у одређеном региону заједнички усаглашавају предлог расподеле регионалних трошкова у складу са ставом 2. тачка 2) овог члана, који предлог појединачно одобрава Агенција и друга регулаторна тела сваке од уговорних страна и држава чланица у региону.

Немо и ОПС-ови из става 4. овог члана могу алтернативно користити аранжмане о расподели трошкова.

Принципи расподеле трошкова примењују се на трошкове настале након ступања на снагу ове уредбе, чиме се не утиче на функционалност постојећих решења која се примењују за развој јединственог спајања тржишта за дан унапред и јединственог спајања унутардневних тржишта, а трошковe насталe пре ступања ове уредбе на снагу, ОПС и Немо деле са другим Немо и ОПС-овима на основу постојећих аранжмана којима су уређена таква решења.

Поверавање задатака

Члан 71.

ОПС односно Немо, могу да пренесу све или део активности које су им додељене овом уредбом на трећу страну или више њих, под условом да их трећа страна може обављати најмање једнако ефикасно као и страна која преноси активности.

Страна која преноси активности остаје одговорна за извршење обавеза из ове уредбе, укључујући обезбеђивање приступа информацијама неопходним за праћење које спроводи Агенција.

Пре преношења, трећа страна мора да докаже страни која преноси активности да има способност извршавања обавеза из ове уредбе.

У случају да су све или део активности из ове уредбе пренете трећој страни, страна која преноси активности дужна је да пре преношења активности закључи споразум о поверљивости података.

Надзор примене јединственог спајања тржишта за дан унапред и јединственог спајања унутардневног тржишта

Члан 72.

Агенција врши надзор над субјектом који врши функција оператора спајања тржишта

ОПС доставља Агенцији и Секретаријату Енергетске заједнице информације потребне за праћење примене јединственог спајања тржишта за дан унапред и јединственог спајања унутардневног тржишта.

Немо, учесници на тржишту и друге организације повезане са јединственим повезивањем тржишта за дан унапред и јединственим повезивањем унутардневног тржишта, достављају ЕНТСО-Е информације потребне за активности праћења спровођења јединственог повезивања тржишта за дан унапред и јединственог повезивања унутардневног тржишта.

Прелазне одредбе

Члан 73.

ОПС заједно са другим ОПС-овима ће израдити методологије усклађеног редиспечинга и контратрговине из члана 30. став 1. ове уредбе након успостављања региона за прорачун капацитета.

ОПС ће израдити извештај из члана 30. став 5. ове уредбе након успостављања региона капацитета за прорачун капацитета.

ОПС у сарадњи са другим ОПС-овима ће израдити методологије из члана 37. став 1. ове уредбе након успостављања региона за прорачун капацитета.

ОПС у координацији са другим ОПС-овима ће израдити предлог заменских поступака из члана 38. став 1. ове уредбе након успостављања региона за прорачун капацитета.

Немо ће се саветовати, у складу са чланом 47. став 4. ове уредбе сваке две године након првог саветовања.

ОПС ће израдити методологију из члана 50. став 1. ове уредбе након успостављања региона за прорачун капацитета.

ОПС ће израдити методологију из члана 64. став 1. ове уредбе након успостављања региона за прорачун капацитета.

Даном ступања на снагу ове уредбе престаје да важи Уредба о спајању организованих дан унапред и унутардневних тржишта електричне енергије („Службени гласник РС”, број 10/22).

Завршна одредба

Члан 74.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број 110-12492/2024-2

У Београду, 20. децембра 2024. године

ВЛАДА

ПРЕДСЕДНИК